Agt beroof vulstasie, blaas kluis opArgieffoto: Kent Williamson Agt vermeende rowers van Port Elizabeth in die Oos-Kaap word gesoek nadat hulle glo Donderdagoggend net ná middernag ŉ vulstasie beroof het. Kapt. André Beetge, woordvoerder van die polisie, sê kringtelevisiebeeldmateriaal wys hoe agt mans uit ŉ wit Quantum-minibus klim en die Caltex-vulstasie in Perseverance rondom 03:00 Donderdagoggend bestorm. “Binne die vulstasie het die verdagtes geld geëis en ook gevra waar die kluis gehou word,” sê Beetge. Hy sê twee kassiere wat aan diens was is vasgebind en in die badkamer toegesluit voor die verdagtes die kluis met ŉ onbekende plofmiddel opgeblaas het. Volgens Beetge het die verdagtes daarin geslaag om te vlug met ŉ groot som geld, wat in dié stadium onbekend is, én ŉ wit Nissan bakkie. Die bakkie is later langs die pad in Zwide opgespoor, maar nog niemand is in verband met die voorval in hegtenis geneem nie. Beetge het gevra dat enigiemand met meer inligting oor die voorval die polisie op die misdaadnoodlyn kontak by 08600 10111.